Aleksey Danilovning so‘zlariga ko‘ra, Ukraina o‘z havo hududini yopmoqchi emas, chunki bunga asos yo‘q. Foto: TASS Ukraina milliy xavfsizlik va mudofaa kengashi kotibi Aleksey Danilov hozirda Rossiya keng ko‘lamda Ukraina hududiga bostirib kirishining hech qanday belgisi yo‘qligini aytdi. "Mamlakatimiz hududida mavjud xatarlarni anglab turibmiz, ammo vaziyat mutlaqo nazorat ostida. Buning ustiga, bugungi kunda Rossiya 16- yoki 17-sanada keng miqyosda hujum boshlashi belgisini ko‘rmayapmiz. Biz buni kutmayapmiz, buni ko‘rmayapmiz", - dedi Danilov. U Ukraina razvedkasi G‘arb aytayotgan Rossiyaning "yaqin vaqt" ichida hujum qilishini ko‘rmayotganini aytdi. Danilovning qo‘shimcha qilishicha, Ukraina o‘z havo hududini yopmoqchi emas, chunki bunga asos yo‘q. "Samolyotlarga kelsak, bu mavzuga nuqta qo‘yamiz. Osmonimizni yopmaymiz va yopishni mo‘ljallamayapmiz va bunga hech qanday asos yo‘q", - dedi u.